Document ID: 32008R0601

A BIZOTTSÁG 601/2008/EK RENDELETE
(2008. június 25.)
a Gabonból behozott, emberi fogyasztásra szánt egyes halászati termékekre vonatkozó védintézkedésekről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésének b) pontjára,
mivel:
(1)
A 178/2002/EK rendelet értelmében abban az esetben, ha nyilvánvaló, hogy a harmadik országból behozott élelmiszer komoly veszélyt jelenthet az emberi egészségre, az állatok egészségére vagy a környezetre, és az érintett tagállamok intézkedéseivel a kockázatot nem lehet megfelelően csökkenteni, meg kell hozni a szükséges intézkedéseket.
(2)
Egy 2007-ben Gabonban elvégzett közösségi vizsgálat során az Európai Közösségbe irányuló exportra szánt egyes halászati termékekkel kapcsolatban komoly hiányosságokat tártak fel. Ezek a komoly hiányosságok különösen a gaboni hatóságoknak azon képességéhez kapcsolódnak, hogy a nehézfémek és a szulfitok nagy koncentrációban való előfordulása esetén korrekciós intézkedéseket hozzanak.
(3)
Az élelmiszerekben előforduló egyes szennyező anyagok felső határértékeinek meghatározásáról szóló, 2006. december 19-i 1881/2006/EK bizottsági rendelet (2) meghatározza az egyes halászati termékekben előforduló nehézfémek felső határértékeit.
(4)
A színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelv (3) meghatározza az egyes halászati termékekben előforduló szulfitok felső határértékeit.
(5)
A tagállamoknak a Gabonból származó egyes halászati termékeken a közösségi határra érkezésükkor megfelelő ellenőrzéseket kell végrehajtaniuk annak érdekében, hogy biztosítsák az 1881/2006/EK rendeletben a nehézfémekre, a 95/2/EK irányelvben pedig a szulfitokra vonatkozóan előírt rendelkezések betartását.
(6)
A tagállamoknak ezen ellenőrzések elvégzése során megfelelő mintavételi tervet és analitikai módszereket kell alkalmazniuk. A nehézfémek mintavétele és vizsgálata esetében a 333/2007/EK bizottsági rendelet (4) alkalmazandó.
(7)
A 178/2002/EK rendelet létrehozza az élelmiszerekre és takarmányokra vonatkozó sürgősségi riasztórendszert, amelyet a 97/78/EK tanácsi irányelv (5) 22. cikkének (2) bekezdésében előírt kölcsönös tájékoztatási követelmény teljesítése céljából alkalmazni kell. Ezenkívül a tagállamoknak időszaki jelentésekben folyamatosan tájékoztatniuk kell a Bizottságot a Gabonból származó, e rendelet hatálya alá tartozó halászati termékeket tartalmazó szállítmányok tekintetében végrehajtott hatósági ellenőrzések valamennyi vizsgálati eredményéről.
(8)
Ezt a rendeletet az illetékes gaboni hatóságok által nyújtott garanciákat figyelembe véve és a tagállamok által lefolytatott vizsgálatok eredményei alapján egy év múlva felül kell vizsgálni. A Bizottság újabb ellenőrző látogatására lehet szükség a nyújtott garanciák ellenőrzése érdekében.
(9)
A rendelet alkalmazásával összefüggésben felmerülő valamennyi költség a feladót, a címzettet vagy annak meghatalmazottját terheli.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Ez a rendelet a Gabonból származó, emberi felhasználásra szánt azon halászati termékekre vonatkozik, amelyek a nehézfémek tekintetében az 1881/2006/EK bizottsági rendelet, a szulfitok tekintetében pedig a 95/2/EK európai parlamenti és tanácsi irányelv hatálya alá tartoznak.
2. cikk
(1) A tagállamok megfelelő mintavételezési tervek és analitikai módszerek használatával biztosítják, hogy minden, az 1. cikk hatálya alá tartozó termékeket tartalmazó szállítmányon elvégezzék a szükséges vizsgálatokat, és meggyőződjenek arról, hogy azok megfeleljenek az 1881/2006/EK rendeletben a nehézfémekre, a 95/2/EK irányelvben pedig a szulfitokra vonatkozóan előírt rendelkezéseknek. A nehézfémek mintavétele és vizsgálata esetében a 333/2007/EK rendelet alkalmazandó.
(2) A tagállamok háromhavonta jelentést nyújtanak be a Bizottsághoz az 1. cikk hatálya alá tartozó termékek szállítmányait érintő hatósági ellenőrzések során kapott vizsgálati eredményekről. Ezt a jelentést az egyes negyedéveket követő hónapban (áprilisban, júliusban, októberben és januárban) kell benyújtani.
(3) Ehhez az e rendelet mellékletében szereplő egységes jelentési űrlap használandó.
3. cikk
Amennyiben az 1. cikkben említett termékek nem felelnek meg a 2. cikk (1) bekezdésében említett rendelkezéseknek, a tagállamok nem engedélyezik e termékek behozatalát.
4. cikk
Az e rendelet alkalmazásával összefüggésben felmerülő valamennyi költség a feladót, a címzettet vagy valamelyikük meghatalmazottját terheli.
5. cikk
Ezt a rendeletet a gaboni illetékes hatóságok által nyújtott garanciák, valamint a 2. cikkben említett vizsgálatok eredményei alapján vizsgálják felül. A Bizottság újabb ellenőrző látogatására lehet szükség a nyújtott garanciák ellenőrzése érdekében.
6. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 25-én.

Labels: 1
0
3
6
18